A fordítás az alábbi kiadás alapján készült:

Dr. Mark Hyman: Young Forever. The Secrets to Living Your Longest, Healthiest Life. Little, Brown Spark, Hachette Book Group, 1290 Avenue of the Americas, New York, NY 10104, 2023

Copyright © Hyman Enterprises, LLC, 2023

This edition published by arrangement with Little, Brown and Company, New York, New York, USA.

All rights reserved.

Hungarian translation © Nimila Zsolt, 2025

Hungarian edition © Jaffa Kiadó, 2025

Minden jog fenntartva

Fordította Nimila Zsolt

Szerkesztette Gaborják Ádám

Felelős szerkesztő Schultz Judit

Felelős kiadó Rados Richárd

Jaffa Kiadó • www.jaffa.hu

ISBN 978 963 687 143 7

A könyv a szerző véleményét és elképzeléseit tükrözi. A célja hasznos és informatív tájékoztatás nyújtása a kötetben felmerülő témakörökben. A könyvben sem a szerző, sem a kiadó nem nyújt orvosi, pszichológiai vagy egyéb szakmai tanácsokat és szolgáltatásokat. Az olvasónak saját orvosi, egészségügyi vagy egyéb, a témakörhöz értő szakemberrel kell konzultálnia, mielőtt alkalmazni kezdené a kötetben leírt javaslatokat vagy következtetéseket von le azokból. A könyv kiadását nem az a szándék vezérelte, hogy pénzügyi vagy egyéb jellegű befektetési tanácsokat nyújtson, illetve nem próbál értékpapírok értékesítésére vagy vásárlására buzdítani. A szerző befektetőként vagy tanácsadóként kapcsolatban áll több, a könyvben említett vállalattal és termékkel: Levels Health, Gut Food és Function Health. A szerző és a kiadó nem vállal felelősséget semmilyen kárért vagy kockázatért, legyen az személyes vagy egyéb jellegű, amely közvetlenül vagy közvetetten a könyvben leírtak alkalmazása miatt következett be. Minden egészségi problémájával forduljon orvoshoz!

A tudósoknak, alkimistáknak, álmodozóknak, mítoszrombolóknak, látnokoknak és szeretőknek, akik nem félnek a képzelőerő határait feszegetni, hogy egy jobb, egészségesebb világot teremtsenek (újra) számunkra.

„Csöndben ne lépj az éjszakába át,
Szikrázzon vén korod, ha hull a nap.
Dúlj-fúlj, ha megszakad a napvilág.”

– Dylan Thomas (Nagy László fordítása)

„Amikor születésedkor felsírtál, boldogan fogadott a világ. Éld úgy az életed, hogy boldogan távozhass, és a világ sirasson téged.”

– Indián ima

„Nem félek a haláltól, de nem szeretnék túl hamar meghalni. Még sok a tennivalóm.”

– Stephen Hawking

Tartalomjegyzék

Bevezetés

I. rész: Hogyan és miért öregszünk?

1. Az örök ifjúság forrásának nyomában: elérhető a halhatatlanság?

2. Az öregedés kiváltó okai

3. A biológiai és a kronológiai kor

4. Az öregedés tíz ismertetőjegye

5. A túl sok és a túl kevés is megöl: az egyensúly fontossága

II. rész: Az egészséges és megélt élettartam optimalizálása

6. A hosszú élet alapjai: a hét alapvető biológiai rendszer egyensúlya

7. Evéssel a hosszú életért

8. Mozgással a hosszú életért

9. Megfelelő életmód a hosszú életért: nem csak az étrend és a testmozgás számít

10. Hormézis: a gyógyító és javító mechanizmusok aktiválása

11. A longevitás tudományának fejlett innovációi

III. rész: A Young Forever-program

12. A Young Forever-program áttekintése

13. A Young Forever-program: tesztelés

14. A Young Forever hosszúélet-étrend: az étel mint orvosság

15. Young Forever étrend-kiegészítők a hosszú életért

16. A Young Forever-program életmódtanácsai: testmozgás, stresszcsökkentés, alvás, életcélok és a hormézis aktiválása

17. A saját Young Forever-terved a hét alapvető biológiai rendszered optimalizálására

18. Dr. Hyman Young Forever-programja: így néz ki a gyakorlatban

Utószó – Korunk veszélyei és ígérete

Köszönetnyilvánítás

Szószedet

Források

Jegyzetek

Mutató

A szerző

Bevezetés

Ha megkérdeznék, hogy szeretnél-e 120 évig élni, igennel válaszolnál? A többségünk számára nem túl vonzó kilátás a nyolcvanon túli élet. Törékenység, leépülés, másoktól való függés, a mozgékonyság elvesztése, fájdalmak és betegségek: úgy tűnik, csak ez vár ránk. Mindez valóban elkerülhetetlen? Lehetséges megélni a kilencvenedik, vagy akár a századik évünket betegségektől mentesen, testileg és szellemileg aktívan? A longevitás területével és az öregedéssel foglalkozó kutatók szerint a válasz egyértelmű igen! Az Örökké fiatalon ennek a tudományos hátterét vázolja fel, de ezenfelül világos és gyakorlatias útmutatást nyújt ahhoz, hogy mindezek alapján összeállítsunk egy testre szabott, az egészséges és hosszú életet elősegítő öngondoskodási tervet.

Azonban meg kell válaszolnod saját magadnak egy kérdést, mielőtt elmerülsz a forradalmi tudományban, amely képes növelni az egészségben töltött és a megélt évek számát.

Mi a motivációd? Mi a fontos számodra? Miért szeretnél 100, vagy akár 150, 200 évig élni… ami ma már egyáltalán nem számít tudományos képtelenségnek?

Az életünk nagy részét építkezéssel, alkotással és teremtéssel töltjük. Házasság, gyerekek, karrier, barátok, néhány vakáció. De képzeld el, hogy milyen lenne, ha hatvanévesen erősebb, élettelibb, egészségesebb, bölcsebb, okosabb és energikusabb lennél, mint negyvenévesen? Képzeld el, milyen lenne további 60-80 évet élénken élni, aktív és önálló emberként? Mihez kezdenél? Hogyan töltenéd ezt az időt? És kivel? Nemrég töltöttem be a hatvanhármat, és az egészséges öregedés tudományát alkalmazva erősebb, egészségesebb és jóval bölcsebb vagyok, mint valaha is reméltem. A láthatár felé tekintve azzal foglalkozhatok, ami igazán fontos számomra: a családommal, a barátaimmal, a tanítással és annak elősegítésével, hogy az egész világ megismerje az orvoslás és gyógyítás jövőjét.

Egyértelműen meg tudom mondani, mi motivál: a szeretet és a szolgálat. Magam, a barátaim, a családom és a munkám felé is szeretettel fordulok, és szeretném valamivel jobbá tenni a világot az életem során. Kiélvezni, amit gyakran elhanyagoltam a családalapítás és a karrier mellett. Kiélvezni az élet ajándékait, az élet varázslatosságát, a teremtés csodáit, az emberi lények szépségét és gyengédségét. Szolgálni, hozzájárulni a gyógyításhoz, és több szeretetet vinni a világba. Csillagfényben táncolni, kerékpárral bejárni a világot, távoli hegyekben túrázni, új nyelveket tanulni, együtt nevetni, játszani és sírni a szeretteimmel. Tanulni, fejlődni, lelkileg kiteljesedni. Engem ez motivál. És téged?

A japánok a leghosszabb életű emberek a Földön; náluk alakult ki az ikigai fogalma, amit „a létezés okának” lehet lefordítani. Nagyon leegyszerűsítve négy elemből áll: amit szeretsz, amiben jó vagy, amiért a fizetésedet kapod és amire szüksége van a világnak. A tudomány álláspontja egyértelmű: akinek céljai vannak, aki értelmet talál az életében, tovább fog élni, az életmódjától függetlenül.

Egy elvárásokkal, követelményekkel és küzdelmekkel teli világban élünk, és mire elérjük az úgymond „aranyéveket”, elcsigázottak, kimerültek és gyakran betegek vagyunk. Hatból egy amerikai szenved valamilyen krónikus betegségben, és a National Council on Aging szerint az idős felnőttek 80%-a szenved legalább egy krónikus betegségben, 68%-uk pedig legalább kettőben.1 Nem csoda, hogy olyan kevesen szeretnének 100 évnél tovább élni. Az öregedés látszólag egyet jelent az elkerülhetetlen leépüléssel, betegséggel és halállal. Az öregedés ijesztő gondolat.

De mi lenne, ha 120 évesen elmehetnénk túrázni a szeretteinkkel, úszkálni egy hegyi tóban, megfőzni és megenni egy ízletes ebédet, aktív szerelmi életet élni, majd békésen távozhatnánk az életből? Én vevő lennék erre. Mi több, erre számítok. Ha mindez őrült fantáziálásnak tűnik számodra, nem elég jó a képzelőerőd. Nem az emberi biológiával kapcsolatos modern ismeretek fényében tekintesz az öregedésre és betegségekre, amelyek alaposan felforgatták az egészséggel és betegséggel kapcsolatos korábbi elképzeléseket.

Az öregedés növeli a krónikus betegségek esélyét: szívbetegségek, rák, diabétesz, demencia, magas vérnyomás, autoimmun betegségek és így tovább. Az a helyzet, hogy amit mi „normális” öregedésnek tartunk, valójában abnormális öregedés. Kezelhető élettani változások eredménye. Az orvostudomány túlnyomórészt nem tekinti betegségnek az öregedést. De mi lenne, ha betegségként, méghozzá kezelhető betegségként tekintenénk az öregedésre? Míg az amerikai orvoslás nem igazán fogadta el a gondolatot, az Egészségügyi Világszervezet (World Health Organization – WHO) hivatalosan is a betegségek közé sorolta az öregedést.2

A szemléletváltás legfőbb akadályát a tünetekre és diagnózisra épülő orvosi paradigma jelenti, amely figyelmen kívül hagyja az okokat és a mechanizmusokat. Megdöbbentő módon az öregedéssel foglalkozó National Institute on Agingre (Öregedéskutatási Intézet) a National Institutes of Health (Nemzeti Egészségügyi Intézet) költségvetésének mindössze tizedét – 2,6 milliárd dollárt – fordítják. Ebből csak 260 millió jut közvetlenül az öregedés kutatására; a többit az öregedés okozta betegségek, például a demencia kutatására fordítják, nem az öregedés mechanizmusára vagy annak kiváltó okaira.3 Vessük mindezt össze a megoldásra váró problémákkal. Évente mintegy 4 trillió dollárt költünk az egészségügyre, ennek nagy részét az öregedéssel összefüggő betegségekre. Nem elképesztő, hogy a betegségek okozta kiadásoknak mindössze 0,0065%-át költjük a betegségek tényleges okának kutatására, a maradékot pedig a betegségek kezelésének kutatására? Ez olyan, mintha megállás nélkül feltörölnénk a mosdókagylóból kifolyó vizet ahelyett, hogy elzárnák a csapot. Az öregedés kiváltó okainak és mechanizmusának tanulmányozása helyett tengernyi pénzt fordítunk az abnormális folyamatokat blokkoló és a tüneteket elnyomó gyógyszerekre. De ha meg is találjuk a tökéletes gyógymódot a szívbetegségre és a rákra, azzal is csak öt-hét évvel toljuk ki az élettartamot. Ez össze sem vethető azzal, amikor a múlt században a higiénia, az antibiotikumok és a védőoltások fejlődése megduplázta a várható élettartamot. Ha csak 2,2 évvel megnövelnénk az egészségben töltött évek számát, 7 trillió dollárt spórolnánk meg 50 év alatt (egyes kutatók szerint ennél is többet).4 Képzeld el, hogy 20, 40 vagy 60 egészséges év mennyit jelentene. Igen, egy beteg és törékeny idős emberekkel teli társadalom rendkívül költséges, de mi lenne, ha nem lennének betegek? Mi lenne, ha egészségesek és erősek lennének, hozzájárulva a családjuk, a közösségük és a társadalom gyarapodásához?

Tudományos forradalom zajlik napjaikban, amelynek fényében újra kell értelmeznünk mindent, amit az egészségről és betegségről tudni véltünk. Olyan fokú paradigmaváltásról van szó, mint amikor kiderült, hogy a Föld nem lapos, vagy hogy a Nap nem a Föld körül kering.

Ezt a forradalmat funkcionális orvoslásnak nevezzük (néha rendszerszintű vagy hálózati orvoslásként is emlegetik). Ez ökoszisztémaként tekint a testre, egymással összefüggő, a biológiai működést szabályozó rendszerek komplex hálózataként; ezen rendszerek egyensúlyának megbomlása okozza a zavarokat és betegségeket. A feje tetejére állítja a betegségek diagnosztizálására és kezelésére épülő világnézetet.

A betegségek kezelésére összpontosító megközelítés legfőbb hibája, hogy az öregedéssel kapcsolatos betegségeket (szívbetegség, rák, demencia, diabétesz stb.) különböző tünetegyüttesként kezeli, így mindegyikre különböző gyógyírt keres. Valójában azonban mind az öregedéssel összefüggő biológiai változások eredményei, amelyeket a génjeinknél jelentősebben befolyásolhat és akár módosíthat az életmódunk és a környezetünk.

A modern orvostudomány minden betegséget a szervezetben zajló folyamatoktól teljesen független entitásként kezel. Így mindig csak a tünetek nyomában lohol. Még külön szó is született annak leírására, hogy ezek egymástól elkülönülő problémák: a komorbiditás. Ha valakinek egyszerre magas a vérnyomása, abnormális a koleszterinszintje, valamint szívbetegségben, diabéteszben és rákban szenved, akkor mindegyiket külön betegségként kezdik kezelni, miközben ugyanazon rendellenesség némileg eltérő megnyilvánulásairól van szó. Nem teszik fel a kérdést, hogy miért az öregedés az első számú kockázati tényező mindezen betegségeknél, amely mellett eltörpül a dohányzás, az elhízás és minden más „gyilkos” hatása. Hanem külön-külön kezelik mindet. Teljesen logikátlan.

Az öregedés kutatásában elért izgalmas felfedezések nyomán egy gyökeresen új megközelítés rajzolódik ki. A tudomány kezdi feltárni a betegségek kiváltó okát, és hogy az öregedést miért kíséri gyakran a fizikai és szellemi leépülés. Ha megértjük az okokat és az általuk kiváltott változásokat a szervezet molekuláinak, sejtjeinek és szöveteinek komplex hálójában, megkezdődhet az egészségünk és a jóllétünk gyökeres átalakulása, meghosszabbíthatjuk az életünket, beleértve a megélt és az egészségben töltött évek számát is. A gyakran az öregedés ismertetőjegyeiként emlegetett jelenségek kezelésével megelőzhetővé, enyhíthetővé vagy akár visszafordíthatóvá válhatnak a betegségek azok közvetlen kezelése nélkül. Az Örökké fiatalon mélyebben elmerül ebben a témában, és nem csak az öregedés ismertetőjegyeinek, hanem azok kiváltó okainak kezelésére is javaslatot tesz.

Ez életem munkája: az új orvosi paradigma, a funkcionális orvoslás tanulmányozása, amelyet több mint 30 év alatt páciensek tízezrein alkalmaztam. Elmerültem a hálózatok rejtelmeiben, és a biológiai változásokban kerestem a betegségek kiváltó okaira utaló nyomokat, a betegségekhez vezető folyamatokat vizsgáltam. Behatóan tanulmányoztam a genetikát, a biomokat, az immunrendszer működését, a mitokondriumokat, a méregtelenítő rendszereket és a strukturális rendszereket: az egymásra ható rendszerek hálózatát, amelyekkel szinte minden betegség megmagyarázható. Ez a felfogás milliók életét tette jobbá világszerte, és segített átfogó képet szerezni a szervezetünk hálószerű ökoszisztémájáról.

Az a legszebb ebben a megközelítésben, hogy sosem túl késő belekezdeni. Persze, jobb a születéskor vagy már azelőtt nekilátni, de a kutatási eredmények nem hazudnak: bármilyen korban, akár hetven-, nyolcvan-, kilencvenévesen is jelentős lépéseket tehetünk az egészség és a hosszú élet érdekében.

Én személy szerint arra törekszem, hogy a lehető legegészségesebb legyek 100 éves koromra. Hogy néz ki mindez a gyakorlatban? Ez nyilván egyénenként eltér, de számomra azt jelenti, hogy reggel felkelve azt tegyem, amihez éppen kedvem szottyan: megmászok egy hegyet, olvasok, helikopterből kiugorva síelek, teniszezek, szeretkezek a kedvesemmel, akárhány éves is vagyok. Életem végéig szeretném azt tenni, ami örömet okoz nekem. Nem szeretném, ha elkerülhető fizikai korlátok akadályoznának abban, hogy teljes életet éljek, tiszta maradjon az elmém és fizikailag aktív legyek. Hatvanhárom évesen jobb formában vagyok, mint negyvenéves koromban. A biológiai korom egész pontosan negyvenhárom év. Az elmúlt évtizedek során tanultak túlzás nélkül forradalmi változást jelentettek számomra, és segítenek biológiailag fiatalabbá válni, miközben kronológiailag öregszem. Ezt a tudást szeretném neked is átadni.

Számos egészségügyi problémával küszködtem az elmúlt 30 évben, és a saját betegségem, fájdalmam és szenvedésem tanított meg arra, hogyan gyógyítsam meg magamat, majd a pácienseim sokaságát. Harminckét évesen meg kellett műteni a hátamat, és egy fellépő komplikáció miatt az egyik lábam tartósan gyenge maradt. Harminchat évesen krónikus fáradtságot állapítottak meg nálam. Több mint egy évtizeden át éltem együtt a bénító fáradtsággal, agyi köddel, emésztési zavarokkal, izomfájdalommal és immunzavarokkal. Saját magamnak kellett kitalálnom, hogyan kezeljem a higanymérgezést, a penész jelenléte, a Lyme-kór, az autoimmun betegségek és sok más kórság hatásait. Kitapasztaltam, hogyan gyógyíthatom meg a testemet ezt az orvosi paradigmát követve, a kiváltó okok kezelésével és a biológiai hálózatok optimalizálásával.

Aztán az ötvenes éveim közepén több egymást követő komplikáció (elfertőződött foggyökér, penészes ház és egy kartörés) miatt teljesen felborult a szervezetem működése. A foggyökérre antibiotikumot írtak fel, amely miatt egy C. difficile colitis nevű baktérium fertőzte meg a beleimet, ezenkívül gyomorhurutot kaptam, ami fájdalmas gyulladással járt a gyomorban. A szervezetemet elárasztották a cikotinok (gyulladáskeltő molekulák), 15 kilót fogytam, öt hónapon át ágyhoz kötve éltem, és ki-be jártam a kórházakból. Az orvosaim szerint közel álltam a halálhoz. Ez rákényszerített arra, hogy új módokat találjak a gyógyulásra, újragondoljam az orvoslást, belülről indulva megújítsam, újraépítsem és regeneráljam a testemet. A Covid–19-világjárvány alatt újra meg kellett műteni a hátamat, ami újabb komplikációkkal járt: tartós sántaság és krónikus fájdalom alakult ki. A regeneratív orvoslás legújabb eredményeit felhasználva építettem újra a fizikai struktúrámat, így ma már erősebb vagyok, mint bármikor korábban, és megszabadultam a fájdalomtól. Nyilván jobb lett volna, ha nem esek át mindezen, de rengeteget tanultam a test működéséről, és arról, hogyan állíthatom vissza az egészségemet, és ma olyan energikus, erős és egészséges vagyok, mint legutóbb a húszas éveimben.

Az így kikísérletezett gyakorlatokat és elveket beépítettem az ebben a könyvben ismertetett Young Forever-programba. Páciensként és orvosként is megtapasztaltam az új orvoslási terület tudományos és gyakorlati oldalát. Olyasmiket láttam, amiket nyugodtan nevezhetünk csodának: sikerült visszafordítani a 2-es típusú diabétesz, szívbetegség, magas vérnyomás, autoimmun betegségek, depresszió, sőt, még a demencia tüneteinek fejlődését is, a páciensek a funkcionális orvoslás hatására láthatóan fiatalabbá váltak. A betegségek visszafordítása, a megfiatalodás, az öregedés irányának megfordítása ma már nem tudományos fantasztikum, hanem egyszerűen tudomány.

Az ebben az könyvben olvasott alapelvek és gyakorlati tanácsok lenyűgöző hatással lesznek az életedre. Tovább élhetsz, leküzdheted a krónikus betegségeket és elkezdhetsz fogyni, de ennél is fontosabb, hogy ismét lesz energiád az életre, a munkára, a szerelemre, a játékra; teljesen önmagad lehetsz. Nem a hosszabb, hanem a jobb élet a cél: nemcsak több évet kapsz az életedhez, hanem több életet az éveidbe. Az én koromban sokan a visszavonulást tervezgetik, én viszont az életem második felét, a következő 60 évet. Kiterjedt bakancslistát írtam össze új kalandokkal, tanulással, új sportokkal és nyelvekkel, távoli és kihívásokkal teli helyek felkeresésével. Szeretném a tudásommal, a tapasztalataimmal és képességeimmel segíteni azokat, akik rászorulnak, valamivel jobb hellyé tenni a világot annál, mint amilyen a születésemkor volt, több szeretettel és sokkal több gyógyítási lehetőséggel.

A zsidó hit egyik vezérelve a tikkun olam, a világ megjavítása, a rossz jóvátétele, az igazságtalansággal és szegénységgel való szembeszállás. Adománynak tekintem, hogy kronológiailag hatvanhárom éves vagyok, de biológiailag évtizedekkel fiatalabb, az így kapott energiával és egészséggel pedig a tikkun olam elvét szolgálhatom. Tudósként, orvosként és emberként járom ezt az utat, aki energiával, vitalitással és boldogsággal szeretné felfedezni az élet örömeit. Tarts velem ezen az úton, lépje be az egészség és jóllét szinte elképzelhetetlen csodákkal teli birodalmába!

Az utunk elején muszáj lesz áttekinteni a tudományos hátteret (ígérem, hogy egyszerű és érthető lesz), aztán következnek a program alapelvei és gyakorlati tanácsai, amelyek segítségével Örökké fiatalon lehetsz.

A következőket fogod elsajátítani:

Az I. részben a longevitás tudományát ismerheted meg:

A longevitás tudományának forradalma

Miért alapul az öregedés mai fogalma az abnormális öregedésen, amely elkerülhető lenne?

Hogyan lehet visszafordítani a biológiai kort akkor is, ha kronológiailag tovább öregszünk?

Az öregedés tíz ismertetőjegye: az öregedéssel összefüggő kardinális biológiai problémák

A tíz ismertetőjegy kiváltó okai a funkcionális orvoslás szemszögéből

A II. részben a Young Forever-program miértjeire kaphatsz választ:

Hogyan állítható meg és fordítható vissza a biológiai öregedés: a hét alapvető biológiai rendszer optimalizálása

A hosszú életet támogató táplálkozás tudománya

A hosszú életet támogató testmozgás tudománya

A hosszú életet támogató életmód tudománya

Miként segíthetnek hozzá a megpróbáltatások és a kisebb mértékű stressz (hormézis) a hosszabb élethez

A legújabb longevitáskezelések

A III. részben a hogyanra adok választ, ismertetem magát a Young Forever-programot:

Hogyan diagnosztizálhatók és tesztelhetők az öregedés okai

A táplálkozás mint gyógykezelés a hosszabb élet érdekében

Táplálékkiegészítők a hosszabb és egészségesebb életért

Egyszerű változtatások az életmódban, és a hormézis alkalmazása a hosszú élet érdekében

A program testreszabása az egyedi igényeid és egyensúlyzavaraid szerint

Az én longevitási rutinom: hogyan alkalmazom a longevitás forradalmának vívmányait a saját egészségemért, a hosszú és egészséges élet érdekében

Vágjunk is bele!

I. RÉSZ
HOGYAN ÉS MIÉRT ÖREGSZÜNK?

1. FEJEZET
Az örök ifjúság forrásának nyomában: elérhető a halhatatlanság?

„Sosem vagy túl öreg az új célok kitűzéséhez és az új álmokhoz.”

– Les Brown

A betegség és a halál előre belénk programozott események, amelyek érkezésére tehetetlenül kell várakoznunk? Vagy az egészség és hosszú élet titka a DNS-ünkbe, molekuláinkba, sejtjeinkbe, szöveteinkbe, biológiai hálózatainkba, az emberi szervezetet alkotó, egymással összefüggő ökoszisztémákba van kódolva? A hosszú élet nem ment ritkaságszámba a bibliai szereplők körében. Matuzsálem 969 évesen halt meg; Noé 950 évesen; Ádám 930 évesen. A modern kor dokumentálhatóan leghosszabb életű embere a francia Jeanne Calment volt: a dohányzó, portóit fogyasztó és csokifaló hölgy 122 évet élt. Az olasz Emma Morano 117 évet élt meg, és mindennap három tojást és 150 gramm nyers húst evett meg. Bejárta az internetet egy arab férfiról készült videó, aki állítása szerint 110 éves, és hétéves fia van. Indiában többször is hallottam személyes beszámolókat bölcsekről és risikről (hindu szentekről), akik több mint 150 évig éltek. Lehetséges, hogy nem vezettek rendes nyilvántartást a születésekről, vagy egyszerűen nem tudtak számolni, de így is fel kell tennünk a kérdést: mi az emberi élet felső határa? Van egyáltalán? És ha nincsen ilyen határ, szeretnénk 150 évig élni? Vagy akár tovább is?

A kék zónák: longevitás a gyakorlatban

Vannak olyan helyek a világon, ahol az ott élők tudtukon kívül ráleltek a megoldásra, ami szokatlanul hosszú életet eredményezett. Dan Buettner, a National Geographic felfedezője és szerzője utánajárt a kék zónáknak, ahol a világ leghosszabb életű és legegészségesebb közösségei élnek (az elnevezés onnan származik, hogy egy korábbi kutató ezzel a színnel karikázta be a területeket a világtérképen). Ezekben a közösségekben hússzor magasabb a 100. életévüket elérők aránya, mint az Egyesült Államokban. Ennek bizonyíthatóan nincs genetikai háttere: a kék zónák lakói modernebb környezetbe költözve a helyi átlagnak megfelelően betegednek és halnak meg. Tehát valami másban kellett keresni az okot, és erre a kérdésre kutattam a választ, amikor meglátogattam a kék zónákat. És az ottani élményeim teljesen átformálták, amit az öregedésről, hosszú életről, és általában az élet megéléséről tudtam.

Szardínia szigetén

2021 nyarán Dan segítségével és az ő tanácsait követve Szardínia Ogliastra régiójába utaztam, a sziget kék zónájába, ahol a világ leghosszabb életű férfiai éltek. Két tősgyökeres szardíniai, Eleonora Catta és Paola Demurtas és utazási irodájuk, a There segítségével jutottam be a helyiek házaiba és a százévesek világába, amely alig változott az elmúlt 3000 évben. A hegyes régióban szardíniai pásztorok élnek, nincs tengerpartja és mindentől távol van, így csak ritkán jutottak el ide hódítók és a külső világ hatásai. Meghallgattam a történeteiket, megfigyeltem az életmódjukat, megkóstoltam ősi ételeiket és az antioxidánsokban gazdag Cannonau borukat.

A régió lakossága ugyanúgy táplálkozik, ahogy őseik a régmúltban.

Évezredes hagyomány szerint készül a sajt, a bor, a tartósított hús és az olívaolaj, és lenyűgözően sokat tudnak a helyi növényekről. Hippokratész előtt tudták, hogy az élelem orvosság is lehet! Különös figyelmet fordítanak arra, hogy mit esznek a kecskéik, juhaik és sertéseik. Jól tudják, hogy a hús ízét mennyire befolyásolja az állatok által fogyasztott élelem, a termőföld, amelybe a növényeket, zöldségeket és gyümölcsöket ültetik. Egy földműves így fogalmazta ezt meg: „Már az állat leölése előtt megfűszerezzük a húst.” Az íz az állatok által fogyasztott növényekben található fitokemikáliákból származik. Nem tudják, hogy ezek a vegyületek jótékony hatásúak-e. Csak azt, hogy jobb tőlük az íze az ételnek. A szardíniaiak nem esznek sok húst. Isznak viszont kecsketejet, és mindennap fogyasztanak juh- vagy kecskesajtot.

Egy meredek völgy egyik oldalán régi, elhagyatott falut láttam nem sokkal az újabb alatt. Az 1950-es években sárlavina veszélye miatt a falu lakóinak a lejtő egy magasabb pontjára kellett költözniük. A régi, kiürült falu peremén nyolcvannégy éves pásztor, Carmine üldögélt egy romos kőfalon, apró, rozsdaszínű Fiat Pandája a közelben parkolt, nyitva hagyott vezetőoldali ajtóval. Amikor meglátott minket, magához intett, hogy szóba elegyedjen velünk. Képzeld el ugyanezt Amerikában: megállni az út szélén, és leinteni egy másik autóst, hogy elcsevegjetek! 1989 óta nem hagyta el a hegyoldalt, amikor az egyik gyerekét látogatta meg Olaszország szárazföldi részén. Carmine hat birkát és egy kecskét tart, valamint baromfikat és egy sertést; az olívaligetében egy 300 éves fa magasodik a fiatalabb olívafák között, ezenkívül gránátalmát, mandulát, datolyaszilvát, fügét, gesztenyét és szedret termeszt a földjén. Van egy hatalmas kertje, amelyből paradicsomot, paprikát, padlizsánt, fehérrépát, epret és articsókát szüretel. Mesélt az egyszerű életéről és a minestrone levesekről, az egyik helyi alapfogásról. Carmine felesége két évvel korábban hunyt el, ezért a húgához és a húga két lányához költözött; a legtöbb szardíniaihoz hasonlóan ő is családtagokkal vagy barátokkal közösen, szorosan összetartó háztartásban él. Az immár kisebb családja nem tud megenni mindent, ami a földjén terem, ezért a maradékot vagy az állatoknak adják, vagy elajándékozzák. A napi rutinnak, az egyszerű életnek köszönhetően őrzi meg az erejét: gondozza az állatait és a kertjét, beszélget a barátaival, a közösség hasznos tagja, és érdeklődik a világ iránt. Azt kérdeztem, mivel tölti az idejét, amikor nem az állatait gondozza vagy a földjét műveli, és azt válaszolta, hogy sokat olvas. Kinyitotta a Pandája csomagtartóját, és elővett egy vaskos könyvet, amely a világ vallásaival foglalkozott. Ez egy hosszas és mély beszélgetéshez vezetett Istenről (akinek a létezéséről nincs teljesen meggyőződve), az éghajlatváltozásról és a bolygó elkerülhetetlen pusztulásáról. Három órán át csevegtünk az életéről, bejártuk a birtokát és élveztük egymás társaságát. Könnyedén járkált le és fel a hegyoldalban, egyszer magához hívta a juhait, hogy adjon nekik az ősi gabonából. Alig tudtam tartani vele a lépést, ahogy lendületes tempóban kaptatott az állatok felé.

Másnap Giulia Pisanaut kerestem fel, aki három hónappal korábban töltötte be a 100. évét. Órákon át beszélgettünk a gyerekkoráról. 1921-ben született. A szüleinek tizenegy gyermeke volt, és olyan szegénységben éltek az I. világháború alatt, hogy naponta egy fej burgonya jutott rájuk, és egy tojáson kellett osztozkodniuk. Mindennap kecsketejet ivott és minestrone levest evett, amelybe többnyire csak néhány cukkini és burgonya jutott. Sosem házasodott meg, és évtizedeken át egy családnak dolgozott Cagliariban, Szardínia legnagyobb városában. Aztán nyugdíjba vonult, és saját otthont épített magának. Hímzéssel töltötte az idejét, a környéken sétált és sok időt töltött a barátaival. Még mindig vágott az esze, naponta kitöltött egy keresztrejtvényt. Szerinte ez a hosszú élet titka: ne legyél irigy vagy dühös, sétálj sokat, ne aggódj az élet miatt és legyél hálás mindenért. Dúskál a szeretetben, vannak céljai, minden nap jelent neki valamit. A pajzsmirigye lassú működésén és az enyhe ízületi gyulladáson kívül semmilyen betegségben nem szenved.

Az ezt követő napon Sylvio Bertarelli pásztor következett, aki úgy él, ahogy az ősei tették évezredeken át, ugyanazon a hegyi lejtőn legelteti 200 kecskéjét és juhát, ahol ők, és mindegyik állatnak neve és személyisége van. Sylvio és a fia saját maguk termelik az olívabogyót, amelyből ők készítenek olívaolajat. Egy régi fajtájú, grano cappelli nevű gabonát termesztenek, a saját Cannonau borukat isszák, valamint friss kecske- és juhsajtot, füstölt húsokat és lepényeket esznek. Sylvio a feleségével, lányával és fiával él együtt, nincsen internetük vagy számítógépük, a mobiltelefon-szolgáltatás is esetleges. Mindig számíthat tizenkét közeli barátjára, akik ott vannak mellette a birkanyírási szezonban, és évente egyszer vadászni megy velük. Kérdeztem tőle, hogy milyen stressz szokta érni. Hosszas gondolkodás után azt felelte, hogy az számára a legnagyobb stressz, ha egy kecskének nyoma vész az éjszaka közepén.

Miden, amit esznek, a földjükről származik. A mesteremberek, például az építők munkáját sajttal és tejjel fizetik ki. Sylvio és családja korábban havonta ötször evett húst; ma már csak a problémás állatokat ölik le. Mindennap kecsketejet isznak és kecskesajtot esznek. A látogatásom alkalmából valóságos lakomát tálaltak fel nekem: olívabogyó, paprika, lepény, erős sajtok, friss kecskesajt, füstölt húsok, töltött kenyér (pistoccu fritto), nyílt fatűzön sütött sertés- és birkahús, kis burgonyákkal töltött tészta friss paradicsomszósszal (culurgione), minestrone burgonyával, tésztával és cukkinivel, malloreddus tészta kolbásszal és a kertben szedett friss paradicsommal, végül desszertnek seadas (mézzel megkent töltött sajt). Mindezt agyagkorsóban kínált friss Cannonau borral öblítettük le. A család a gazdaság művelése mellett egy éttermet is üzemeltet a saját házukban. Könnyed délután és este volt, tele nevetéssel, finom ételekkel, közösséggel és szeretettel.

Ikária: a vadételek földje

Felkerestem egy másik kék zónát is, a görögországi Ikáriát, ahol hasonló tapasztalatokat szereztem. Az itteni lakosságot is az önellátás, a közösség iránti elkötelezettség, az ősi táplálkozási szokások megőrzése jellemezte. A környezetük is segítette a gyógyító táplálkozás, a szeretet és az összetartozás szellemiségét, ahogy nap mint nap le-fel jártak a meredek hegyi utakon.

Az ikáriaiak a világ leghosszabb életű emberei közé tartoznak, és vadnövényekből, köztük zsályából készült teát fogyasztanak. Ez a zöld teához hasonló epigallokatekin nevű fitotápanyagokat, hatékony méregtelenítő és gyulladásgátló antioxidánsokat tartalmaz, amelyek sokat tehetnek a hosszabb életért. Vajon ezért is élnek olyan sokáig? Az ikáriai étrend jórészt vadételekből áll. Keserű és édes vadnövények. Vadon növő gombák. Vadon növő gyógyteafüvek. Mind tele van gyógyhatású fitotápanyagokkal. A vadzsályatea napi fogyasztása ugyanannyi fitokemikáliával látja el a szervezetet, mint a zöld tea, de nem tartalmaz koffeint. Nagyon kevés cukrot fogyasztanak: időnként némi tartósított gyümölcsöt, például citromot és narancsot. A vadételek tele vannak rendkívül hatékony fitotápanyagokkal, amelyek kétségkívül hozzájárulnak a hosszabb élethez. Technikailag csupa organikus ételt esznek, de nyilván arrafelé nem találkozni ilyen minősítéssel (vagy bármilyen élelmiszercímkével!). Egyszerűen így termesztik és gyűjtögetik a növényeket évszázadok óta.

Meglátogattam a kilencvenéves Panagiotiszt és nyolcvanhét éves feleségét, Alkeát. Mindketten vidám, barátságos és boldog emberek. Alkea vadnövényes pitét sütött, ami mellé a kertjük friss zöldségeikből készült saláta, helyi tojások és vadgombák kerültek az asztalra helyi ikáriai borral, amely sosem látott ipari palackot. A virgonc, csillogó szemű asszony 20 évet is letagadhatott volna a korából. Ő gondozta a hatalmas, lépcsős kertjüket és a gyümölcsfákat, ő maga termesztette és tartósította minden ételüket, könnyedén megmászva a hegyoldalba épített lépcsőket. A mozgás az életük szerves része. Nem vonulnak nyugdíjba. Minden reggel úgy ébrednek, hogy több a tennivalójuk, mint ami beleférne egyetlen napba, gyerekkori barátaikból és szeretteikből álló, összetartó közösség veszi körül őket. Ezek a boldogság és a hosszú élet egyszerű alapkövei.

A fiatalabb ikáriaiak is megőrzik a régi szokásokat. Filipposz, egy másik helyi lakos, akivel találkoztam, a Homérosz írásaiból ismert módszerekkel készíti a bort. A család által nemesített fokiana szőlőket tapos össze csupasz talppal, a levet 200 literes agyagedényekbe gyűjti, amelyeket a földbe temet, ahol adalékanyagok és gyorsító enzimek nélkül történik az erjedés. Gyenge borról van szó, amely teljesen organikusnak tekinthető a szőlőtermesztés módja miatt. A szőlőszemeket megerősíti a durva föld és a barátságtalan időjárás, így természetesen magas a fitotápanyag-tartalmuk. Egy egész sertéslábat is hagyományos módon tartósított: szőlőlevelekre helyezte a húst, tengeri sóval terítette be, borral mosta le, majd fellógatta a tűzhely fölé, és gyógynövényekkel füstölte. Egy sertés- vagy bárányláb az egész családot jóllakatja egy télen át. Füstölt szőlőleveleket szolgált fel nekünk fűszerezett szárakkal és házi készítésű olívaolajjal, a környéken szedett vadgombákkal, friss kecske- és juhsajttal, valamint zea lisztből készült kenyérrel; Nagy Sándor is ezzel az ősi gabonával tartotta fenn az erőnlétét. A zea, más néven tönkölybúza étkezési rostokban gazdag, az átlagos búzához képest kétszer nagyobb a fehérjetartalma, továbbá jóval több magnéziumot, valamint A-, B-, C- és E-vitamint tartalmaz, a gluténtartalma pedig rendkívül alacsony. A boldogság, jóllakottság és szeretet receptje!

Megtisztelő érzés volt, hogy Szardínián és Ikáriában betekintést adtak nekem a növénytermesztés és állattartás ősi módszereibe. Pontosan tudják, hogy az íz nem az állatból vagy a növényből származik, hanem a termesztés helye és módja határozza meg, az állatoknak adott táp, a gyógyhatású fitokemikáliákkal teli vadnövények, továbbá a család, a barátok és a közösség iránti feltétlen szeretet és az összetartás. A tudomány mára egyértelműen kimutatta a kapcsolatot a tápanyagok mennyisége és az íz, illetve a fitokemikáliák mennyisége között, legyen szó eperről, kecskesajtról vagy prosciuttóról. Ettől lesz gyógyhatású az élelem; ilyen típusú ételekkel kellene kapcsolatba kerülnie a DNS-ünknek, szabályoznia az epigenomunkat, az összes génkifejeződést és biológiai hálózatot vezérlő rendszert. Ezekben a közösségekben nem kell edzőterembe járni, organikus élelmiszereket vásárolni vagy megállás nélkül görgetni a közösségi médiában. A gyógyhatású élelmiszerek a mindennapi életük szerves részei, ahogy a hegyoldalban való járkálás, a tartós és mély barátságok, a támogató közösség és az élet közös élvezete is. A modern életben termelői piacokra vagy organikus élelmiszereket kínáló boltba kell járnunk, hogy egészséges élelmiszerhez jussunk; edzőterembe járni, hogy eleget és jól mozogjunk. Sokat tanulhatnánk a kék zónák lakosságától, akiknek egyszerű szokásaitól annyira eltávolodtunk mind a nukleáris család, mind az egyén szintjén; gyengült továbbá a kapcsolatunk a természettel és a természetes ciklusokkal, nem ismerjük kellően az ételeink eredetét. Nem térhetünk vissza az évezredekkel korábbi életmódunkhoz, de a kék zónák tanulságait alapul véve saját zónákat hozhatunk létre az otthonunkban, a családunkban, a baráti körünkben és a közösségünkben.

A lecke világos. Élj természetközeli életet. Szeress odaadóan és őszintén. Egyél fenntarthatóan (ideális esetben saját kezűleg) termelt ételeket. Mozogj természetes módon. Nevess és pihenj eleget. Éld meg a mindennapokat. (Ami, mint láthatjuk, hosszabb életet is jelent.)

Egészséges élettartam vs. átlagos élettartam

De mit is jelent pontosan a hosszabb élet? Attól függ, kit kérdezel. A többségünk kénytelen volt végignézni, ahogy a nagyszülei megöregedtek és megbetegedtek, majd lassú, fájdalmas halált haltak, számos alkalommal kerültek kórházba, és tucatnyi gyógyszert szedtek majdnem ugyanannyi betegségre. Ha te is így jártál, és az öregedés egyet jelent számodra a lassú leépüléssel és a krónikus betegségekkel, akkor nem csoda, ha a hosszú élet nem hangzik vonzó kilátásnak számodra. Egy kicsit sem. De ha a kék zónákban teszed fel ugyanezt a kérdést, azt fogod hallani, hogy a hosszú élet nem hoz túl sok változást a mindennapokba, csak bölcsebb és tapasztaltabb leszel. Dr. James Fries úttörő tanulmánya, a New England Journal of Medicine hasábjain 1980-ban megjelent „Aging, Natural Death, and the Compression of Morbidity”1 világosan kimutatta, hogy ha megőrizzük az ideális súlyunkat, nem dohányzunk és rendszeres testedzést végzünk, akkor hosszú és egészséges életre számíthatunk. Ha lejár az időnk, gyorsan, fájdalommentesen és csillagászati költségek nélkül hagyjuk itt a világot. A túlsúlyos, dohányzó és ritkán vagy egyáltalán nem mozgó emberekre pedig hosszú, fájdalmas és költséges halál vár. Az egészséges csoport jóval tovább élt betegségektől mentesen, vagyis élettartamuk is megnőtt, míg az egészségtelenül élő csoport gyakran évtizedeken át szenvedett különböző betegségektől és állapotromlástól, ami jelentősen rontotta az életminőségüket és teherré váltak önmaguk, a családjuk és az egészségügyi ellátórendszer számára.

Sajnos a mérgező anyagokkal teli étrend és az egészségtelen életmódunk miatt az amerikaiak várható élettartama 2015 óta csökkenőben van, a Covid–19 pedig további három évvel csökkentette a krónikus betegségekkel leginkább sújtott közösségek (a feketék, a latinók és az amerikai őslakosok) várható élettartamát. Az Egészségügyi Világszervezet becslése szerint egy átlagember az élete utolsó 20%-át rossz egészségi állapotban éli meg. Ez átlagosan 16 évet jelent. Tehát ha hetvenhat évet élsz, akkor hatvan után végig lejtőn leszel!

A fenti adatok ismét azt igazolják, hogy a helyes életmód hosszabb és egészségesebb életet eredményez, valamint gyors elmúlást az út végén.2 Másként fogalmazva az egészségben töltött évek egybeesnek az élettartammal. És ez mindössze három, egyszerűen követhető életmódbeli döntés következménye: ne dohányozz, őrizd meg az ideális súlyodat és folytass testedzést. Nem foglalja magában az Örökké fiatalon későbbi fejezeteiben bemutatott újdonságokat, amelyekkel drámai mértékben javítható az egészség és a vitalitás.

Senki sem akar szenvedni. És senki sem akar 100 évig vagy tovább élni, ha ez a betegségben és gyengeségben töltött időszak meghosszabbítását jelenti. A jó hír, hogy ha elkezded alkalmazni az ebben a könyvben leírt alapelveket, akkor egészségesebbé válhatsz, akár tíz-, akár százévesen vágsz bele! Sosem túl késő. A Journal of the American Medical Association egyik tanulmányának keretében hetvenéves résztvevők kezdték el követni a mediterrán étrendet és sétálási szokásokat, ami 65%-kal csökkentette a korai halálozás kockázatát!3

A közvélekedés szerint a sokáig élő ember hosszabb ideig lesz a társadalom terhére. Ennek azonban az ellenkezője igaz, ha az illető egészséges. A felhalmozódott bölcsessége, tudása és készségei javíthatják a társadalom szociális és gazdasági állapotát. És egyáltalán nem kerülnek többe; egy egészségesebb társadalom több trillió dolláros megtakarítást jelentene. Dr. David Sinclair – a Harvard genetikaprofesszora és vezető kutatója az öregedés terén – a Nature Aging folyóiratban „The Economic Value of Targeting Aging” (Az öregedés kutatásának társadalmi haszna) címmel tett közzé egy tanulmányt. Részletes adatelemzése azt mutatta ki, hogy egy átlagos amerikai egészséges élettartamának növelésével (vagyis az élet utolsó 20%-ának betegségben töltött éveinek csökkentésével vagy megszüntetésével) és az élettartam egy évvel való meghosszabbításával évi 38 trillió dollár megtakarítást lehetne elérni. Ha a teljes népesség élettartamát 10 évvel hosszabbítjuk meg, az máris 367 trillió dollárt jelent… de csak akkor, ha egészségben leélt évekről van szó.4 Ez Amerika éves egészségügyi kiadásainak csaknem tízszerese.

Napjainkban az Egyesült Államokban évente 4,1 trillió dollárt fordítanak az egészségügyre, ennek 90%-át az életmódból következő krónikus betegségekre: szívbetegség, rák, diabétesz, demencia, vesebetegségek, magas vérnyomás és így tovább.5 Ami nagyon ijesztő jövőt sejtet, mert az amúgy is roskadozó egészségügyi rendszernek a már most is nagyon egészségtelen népesség öregedésével kell szembenéznie. Egy 2018-as tanulmány szerint az amerikaiak 88%-ának elégtelen a metabolikus egészsége… amiből egyenes út vezet a szívbetegség, a diabétesz, a demencia és a rák kialakulásához.6 A 2022-ben, mindössze négy évvel később megjelent következő nagy tanulmány arra jutott, hogy az amerikaiak mindössze 7%-ának kielégítő a metabolikus egészsége, ami alatt azt értjük, hogy megfelelő a vérnyomása, a vércukorszintje, a koleszterinszintje és a testtömege, valamint nem volt szívrohama vagy stroke-ja!7 A Covid–19-világjárvány idején a kórházi ellátást igénylő esetek 63%-át lehetett volna elkerülni megfelelő étrenddel.8 A Covid leginkább az elhízott, krónikus betegségben szenvedő és idős emberekre volt veszélyes (az idősek nagy része ráadásul valamilyen krónikus betegségben szenved).

A tanulság: az egészség megőrzése az életünk hosszára és minőségére is jótékony hatással van, és sosem túl késő belevágni ebbe a vállalkozásba.

A kék zónákban szinte csak olyanokkal találkoztam, akiknél az egészséges élettartam egybeesett az átlagos élettartammal. A többségük 100 évesen is aktív, egészséges életet él, úgy érzi, hogy vannak céljai és egy összetartó közösség veszi körül. Nyilván nem az a cél, hogy pásztorként éljünk egy hegyi faluban. Ugyanakkor sokat tanulhatunk a szokásaikból, amelyek következetesen megvédik őket a betegségektől, életerőssé teszik őket és javítják az életminőségüket. Mindenki hosszú, egészséggel és örömmel teli életet élhetne, beteljesítve a vágyait. Hogyan fogjunk neki? Nem kell lemondanod a telefonodról, az állásodról és az otthonodról, és szerencsére géneket sem kell cserélned. Az Örökké fiatalon hasábjain leírt alapelveket és programot követve az egészségben töltött éveid egészen életed végéig tarthatnak.

A longevitás tudománya: öregedjünk másképp

Ha szakítani szeretnénk a gondolattal, hogy a biológiai öregedés az élet elkerülhetetlen része, tekintsünk betegségként az öregedésre. Mint minden más betegségnek, ennek is vannak okai, tünetei és előzményei. Ha nem kezeljük a betegséget, idővel belehalunk, ahogy más betegségekbe. Gondoljuk tehát újra az öregedéssel kapcsolatos megközelítésünket. Ehhez először is le kell számolnunk néhány dogmatikus vélekedéssel.

Először is: tegyük fel, hogy az öregedés nem feltétlenül jelenti azt, hogy gyengébbek, lassabbak, betegebbek és törékenyebbek leszünk, és hogy elveszítjük az önállóságunkat. Szinte mindenki ismer valakit, aki a kilencvenes éveiben is táncol, főz, autót vezet, sok időt tölt a szeretteivel, könyveket olvas, fejtörőket old meg és általában élvezi az életet. Ennek nem a kivételnek, hanem a szabálynak kellene lennie. A túrázás, ejtőernyőzés és szeretteinkkel töltött idő 100 évesen is lehetséges kellene, hogy legyen.

Másodszor: muszáj szakítani az uralkodó orvosi paradigmával. A jelen orvostudománya redukcionista látásmódot képvisel, és elzárkózik az új felfedezésekről, amelyek egyértelműen kimutatják, hogy a testünk egyetlen összefüggő rendszer vagy hálózat. A pikkelysömör, ízületi gyulladás, szívbetegség, diabétesz, irritábilisbél-szindróma és depresszió kezelése hat különböző szakorvoshoz tartozik, de lehet, hogy mindegyiket ugyanaz a gyulladás okozza. Az egyes orvosok az aktuális kutatások szerinti legalkalmasabbnak tűnő gyógyszereket írják fel a betegség kezelésére, de a kiváltó okával valószínűleg nem fognak törődni. A fenti állapotok és betegségek mindegyikét okozhatja például ételintolerancia, illetve a belekben vagy a mikrobiomban kialakult egyensúlyzavar. Nem különálló, egymástól független problémák. Ha az okot vagy okokat kezeljük, megszűnnek a tünetek is.

A tested nem független szervek összessége. Egy hálóra emlékeztető ökoszisztéma. Egyetlen kiváltó ok számos különböző tünetet és állapotot idézhet elő. Ha kezeljük az okot és megteremtjük az egészség feltételeit, a tünetek ennek mintegy mellékhatásaként szűnnek meg.

Funkcionális orvoslás: az új egészségügyi megközelítés

A Harvard tudósai úttörő tankönyvet adtak ki Network Medicine: Complex Systems in Disease and Therapeutics címen, amelyben gyökeresen új megközelítést javasolnak az orvoslásban, elvetve a jelenlegi szervalapú, az egyes betegségekre és egyetlen gyógyszerre összpontosító gondolkodást. Így magyarázzák mindezt: „A hálózati orvostudomány tudomásul veszi az egy betegségre ható számos tényező jelentette komplexitást. Bár a hálózati orvostudomány alapvetően újszerű megközelítést jelent a betegség etiológiájának (okainak) megértése szempontjából, idővel gyökeres változást hozhat a betegségek kezelésében: több molekuláris szintű célt jelölhet meg, amelyeket koordinált, dinamikus módon kell manipulálni.”

A szerzők „hálózati orvostudománynak” nevezték ezt az újszerű egészségügyi megközelítést, míg én és számos kollégám a „funkcionális orvoslás” elnevezést használjuk. A funkcionális orvoslás arra utal, hogy minden betegségnek van egy kiváltó oka (etiológiája). Fel kell tárnunk és kezelnünk kell a betegséghez hozzájáruló minden egyes tényezőt. Ha lyukas a tetőd, szeretnéd megtalálni a lyukat és befedni azt. Ha több lyuk van a tetőn, mindet ki kell javítani. Ki merem jelenteni, hogy a legtöbb kiváltó okot az étrend vagy az életmód áthangolásával lehet kezelni… ami egy bárki számára elérhető megoldás. Ez a megközelítés a betegséghez való teljes hozzáállásunkat átírhatja. Az egyes tünetek gyógyszerekkel való elfojtása helyett feltérképezhetjük a kiváltó okokat, majd több egyidejű beavatkozással kezelhetjük azokat az optimális működés visszaállításával és javításával. A funkcionális orvoslás az egészség megteremtésének tudománya. Ha egészséget teremtesz, eltűnik a betegség.

A testünk hét, egymással dinamikusan összefüggő, hálózatot alkotó rendszerből áll, és ezek zavarai okoznak minden betegséget… szám szerint 155 000-et. Mik ezek a rendszerek?

1.Tápanyagok felszívása, emésztés és mikrobiom

2.Védelem és regenerálódás (immun- és gyulladásokért felelős rendszer)

3.Energiatermelés (mitokondriumok)

4.Méregtelenítés

5.Szállítás (keringési és nyirokrendszer)

6.Kommunikáció (hormonok, neurotranszmitterek stb.)

7.A test struktúrája (a sejtstruktúráktól a mozgásrendszerig)

Az egészség és a hosszú élet a fenti rendszerek dinamikus egyensúlyának természetes következménye. A rendszerek bármelyikében beálló zavar betegséget és öregedést eredményez. A funkcionális orvoslás arra törekszik, hogy feltérképezze az összes környezeti, életmódbeli és hajlamosító tényezőt: ezek lehetnek gének, stressz, méreganyagok, trauma, mikrobák, étrend, allergének és sok minden más, amelyek valamilyen módon megbontják a rendszerek egyensúlyát. A mi (tünetek) és a miért (túl sok vagy túl kevés az egészséges működéshez) megválaszolásával megállapítható a hogyan (az egészség akadályának megszüntetése vagy az egészséghez szükséges összetevők hozzáadása). Így testre szabott stratégiák alakíthatók ki az életmód megváltoztatására vagy a környezet átalakítására az optimális egészség érdekében, megakadályozva a krónikus betegségek kialakulását és megnövelve az egészségben töltött évek számát.

A funkcionális orvoslás más kérdéseket tesz fel, mint a hagyományos orvoslás. Hogyan teremthető meg az egészséges állapot? Hogyan optimalizálható a működés? Hogyan szüntethetők meg a modern világ okozta zavarok, amelyben a többségünk él? Mérgező ételeket fogyasztunk egy tápanyagsivatag közepén; szinte egész nap egy helyben ülünk; mérgező vegyszerek vesznek körül; állandó stresszben élünk az egyén és a társadalom szintjén, olyan globális fenyegetésektől rettegve, mint a klímaváltozás és a totalitárius eszmék terjedése; a digitális meggyőzésen alapuló gazdaság a gondolataink, az érzelmeink és a tetteink feletti uralomra tör, elnyomva a szabad akaratot.

A testünkben egy nagyon hatékony, velünk született gyógyító rendszer működik. Egyszerűen annyi a dolgunk, hogy eltávolítjuk vagy elkerüljük a hét rendszer működését negatívan befolyásoló bemeneteket, és megadjuk a rendszereknek, amihez az optimális működéshez szükségük van. Nagyon leegyszerűsítve: kivesszük a rossz dolgokat, és betesszük a jókat. A Young Forever-program éppen erre törekszik, a velünk született gyógyító rendszer aktiválására a betegségek elkerülése vagy visszafordítása, valamint a hosszabb és jobb élet érdekében.

Az orvoslás jövője már elkezdődött

Ez a könyv az egészségben töltött évek számának növeléséhez és az élettartam meghosszabbításához nyújt útmutatást a jelenleg rendelkezésre álló tudományos ismeretek és eszközök használatával. A technológia és a longevitás tudományának fejlődése nap mint nap feszegeti a képzeletünk határait, de a longevitás területén eddig tett forradalmi felfedezéseket már most felhasználhatjuk. Tudjuk, hogyan lehet szabályozni a hosszú életért felelős mechanizmusokat a megfelelő étrenddel, életmóddal, étrend-kiegészítőkkel vagy akár gyógyszerekkel, hogy a 100. születésnapunk jó egészségben találjon minket. Visszafordíthatjuk a betegségek hatásait, erősíthetjük a test önjavító rendszereit, regenerálhatjuk a sejteket és szöveteket, visszafordíthatjuk a biológiai óránkat. A közeljövő kezeléseinek és innovációinak köszönhetően hamarosan valósággá válik a fiatalosan, életerősen elért 120, 150 vagy akár 200 éves kor. Ha még 10 vagy 15 évig fenn tudod tartani az egészségedet, tanúja lehetsz annak, ahogy elérjük a longevitás szökési sebességét… amikor a tudományos fejlődésnek hála korlátlan ideig kitolhatjuk a halál időpontját.

Világszerte exponenciális gyorsulás figyelhető meg az öregedés kutatásában. Magánemberek és vállalkozók elképesztő összegeket fektetnek a szakterületbe. Több milliárdos figyelmét is felkeltette a kutatási irány: a Google biotechnológiai cége, a Calico; a Jeff Bezos és Yuri Milner befektetésével feltőkésített Altos Labs; az XPRIZE; és számos más vállalkozás önti számolatlanul a milliárdokat az öregedés kutatásába, sokszorosan felülmúlva a National Institutes of Health kutatási büdzséjét. A rendszerbiológia, a mesterséges intelligencia, a nanotechnológia, a kvantum-számítástechnika és más területek innovációinak hála exponenciális gyorsulás figyelhető meg a tudományos fejlődésben. Az öregedés kutatásának vezető szaktekintélyei szerint 15 éven belül elérjük a longevitás szökési sebességét.9 George Church, a Harvard és az MIT genetikaprofesszora ellenben úgy vélekedik, hogy már el is értük. A laborjában már emberi sejteken és állati öregedési modelleken is sikeresen megfordította a korral kapcsolatos biomarkerek és kóros jelenségek fejlődési irányát. Hihetetlenül hangzik, de elképzelhető, hogy hamarosan megvalósul az emberi élet tényleges meghosszabbítása.10 Az elménk hajlamos lineáris keretek között gondolkodni az exponenciális helyett. Harminc lineáris lépéssel körülbelül 30 métert tehetünk meg. Harminc exponenciális lépéssel nagyjából huszonhat alkalommal tudnánk megkerülni a Földet. Ha napi 1 dollárt adok neked, 30 dollárod lesz a hónap végén. Ha először csak 1 centet adnék, de mindennap megdupláznám az összeget, a hónap végén 10 millió dollárral lennél gazdagabb. Az emberi agy nehezen fogja fel az exponenciális változások léptékét.

Vegyük például a nemrég felfedezett Jamanaka-faktorokat (a hivatalos nevükön: Oct3/4, Sox2, Klf4, c Myc). Jamanaka Sinja japán biológust Nobel-díjjal tüntették ki annak felfedezéséért, hogy ezek a faktorok szabályozzák, mely gének lesznek aktívak egy sejtben, ezzel biztosítva, hogy az embrionális sejtek a differenciálódás során a szükséges sejtekké alakuljanak. Az agysejt tudja, hogy agysejtté kell válnia. A bőrsejtből bőrsejt lesz. Jamanaka igazolta, hogy a faktorok segítségével iPSC-k (indukált pluripotens őssejtek) hozhatók létre, amelyek bármilyen más sejtté képesek átalakulni.11 Vagyis a gének átprogramozhatók arra, hogy létrehozzák a fiatalabb énünket. A faktorok használatával bármilyen sejt visszaalakítható a nem differenciált, újszülött állapotába. Állatokon már sikerült alkalmazni az eljárást. Képzeld el, hogy elég lekaparni rólad néhány bőrsejtet, majd a kódjukat visszafejtve Benjamin Buttonként gyakorlatilag őssejtté fiatalíthatók, amelyekből aztán új hasnyálmirigy, szív vagy agy növeszthető. Hamarosan képesek leszünk a saját őssejteket tovább fiatalítani az embrionális korig, majd olyan sejtté alakítani azokat, amilyenekre a testnek van szüksége önmaga kijavításához. A csípő- és térdprotézisek, vagy a szív- és veseátültetések használata egy csapásra elavulttá válna, és ugyanolyan archaikus eljárásnak tűnnének, mint ahogy ma tekintünk az érvágásra.

Még rengeteg kutatás szükséges ahhoz, hogy biztonsággal alkalmazni lehessen a technikát embereken is, de az állatkísérletekben a Jamanaka-faktorok sikeresen visszafordítják az öregedést és kijavítják a szerveket. Ez csak egy a több száz felfedezés közül, amelyek lerántják a leplet az öregedés okairól, és arról, hogyan fordítható vissza a folyamat a test átprogramozásával, regenerálásával, megfiatalításával és kijavításával. Nem egy, hanem sok megoldandó feladat áll előttünk. Az öregedést és a betegségeket okozó zavaroknak ugyanígy számos okuk lehet. És szerencsére minden korábbinál közelebb állunk a működésük megértéséhez.

Számos fajt ismerünk, amelyek messze tovább élnek annál, mint amit mi normálisnak tekintünk. A grönlandi cápa akár 400 évig élhet, a grönlandi bálna 200 évig, a Galapagos-szigetek teknősei több mint 150 évet. Egyes tudósok szerint bizonyos teknősfajok elméleti élettartama elérheti 400 vagy akár 500 évet is. Az öregedés kutatásának éllovasai képesek 30%-kal vagy még jobban meghosszabbítani állatok életét, ami az emberek esetében 120 éves kort jelentene. Egyes élesztőmodellekben 1000 emberi életévnek megfelelő élettartam-növelést értek el.

A régmúlt idők alkimistái az aranyban és különleges főzetekben keresték az örök ifjúság forrását. Mondhatni, ők voltak a koruk longevitáskutatói. Napjainkban azonban az orvostudomány történetének legnagyobb áttörése előtt állunk, amely teljesen átírhatja az egészség és a betegség fogalmát. Képzeld el, hogy az 1500-as években élsz, a mikroszkóp felfedezése előtt, mielőtt Antoni van Leeuwenhoek 1676-ban felfedezte a baktériumokat, mielőtt Louis Pasteur kidolgozta elméletét, hogy a betegségeket kórokozók idézik elő; számodra a betegség egy ártó lélek jelenléte, a testnedvekben beállt egyensúlyzavar vagy egy boszorkánytól származó átok eredménye. A fenti felfedezések mindegyike új korszakot nyitott az orvostudományban. A betegség és öregedés kapcsán egy ezeknél is jelentősebb paradigmaváltásnak nézünk elébe.

A technológia, számítástechnika és orvostudomány fejlődése nemsokára a feje tetejére fogja állítani a diagnózis és a kezelés modelljét. A betegségek mai diagnosztizálása olyan, mintha az autó motorját hallgatva próbálnánk rájönni arra, mi a gond, ahelyett, hogy felnyitnánk a motorháztetőt. Egyre jobbak vagyunk a zajok (betegségek) elnevezésében a jelentkező tünetek alapján, de az okokról vajmi keveset tudunk. Az új orvostudományi megközelítéssel benézhetünk a motorba, ráköthetjük az autó fedélzeti számítógépét egy szuperszámítógépre, részletesen feltárva minden problémás területet, pontosan megállapítva, hogy mi szorul javításra.

Ez ma már inkább tudomány, mint fantasztikum, és nem is sejtenéd, milyen közel áll a megvalósuláshoz. Az egészséges öregedés alaptételeit már nem kell bizonyítani. Az öregedést felgyorsító, az életet megrövidítő krónikus betegségek megelőzéséhez, visszafordításához vagy akár meggyógyításához szükséges lépések már ismertek és bizonyítottak: megfelelő táplálkozás, testmozgás, pihenés és alvás, közösségi tevékenységek és így tovább.

Az Örökké fiatalon hasábjain áttekintjük, hogy jelenleg mit tudunk az öregedés biológiai hátteréről… nemcsak a betegségekről, hanem az öregedés ismertetőjegyeiről is, vagyis azokról a dolgokról, amelyek látszólag elkerülhetetlenül tönkremennek, ahogy öregszünk, előidézve az öregedéssel összefüggő betegségeket. Az ismertetőjegyek és azok okainak kezelése után szükségtelenné válik a szívbetegség, a rák, a diabétesz vagy a demencia külön kezelése.

Az öregedés ismertetőjegyeivel kapcsolatos tudományos vívmányok annak a felismerésnek köszönhetők, hogy a testünk egy információs rendszer, hálózatok hálózata, amely dinamikus egyensúlyt keres a biológiai funkcióink között, másodpercenként szó szerint trilliószor trillió molekuláris eseményt felügyel és koordinál. A funkcionális orvoslás egy lépéssel tovább megy, és az öregedés ismertetőjegyeinek kiváltó okait kezeli. Az egyik ilyen ismertetőjegy a gyulladás. A funkcionális orvoslás nem új vagy hatékonyabb gyógyszerekkel próbálja kezelni a gyulladást, például gyulladáscsökkentőkkel vagy nemszteroid gyulladáscsökkentőkkel (NSAID), hanem a kiváltó okát keresi. Ez lehet méreganyag, allergén, a mikrobiom zavara, fertőzés, stressz vagy helytelen étrend; vagy pedig az egészség megteremtéséhez szükséges összetevők, például teljes értékű ételek, tápanyagok, megfelelő hormonháztartás, fény, tiszta víz és levegő, mozgás, pihenés, alvás, szeretet, közösség, életcélok hiánya. A kiváltó ok kezelése megszünteti a gyulladást.

A technológiai fejlődés és a funkcionális orvoslás útmutatásai segítségével meghosszabbítható az egészséges élettartam és az átlagos élettartam. Alapvető hitek dőlnek meg az orvostudomány gyakorlata kapcsán. Néhány példa a jelentős újdonságra:

Funkcionális orvoslás

Az omikaforradalom: az emberi genom, transzkriptom, proteom, metabolom, mikrobiom, szociogenom stb. feltérképezése

Mérést segítő okoseszközök: például a Function Health labortesztek, az Oura Ring, a Levels Health folyamatos vércukormérője, a Whoop, az Apple Watch, az Eight Sleep, valamint az ezeknél is fejlettebb, beépíthető bioérzékelők, amely valós időben monitorozzák a szervezet biokémiai állapotát

A mesterséges intelligencia és gépi tanulás fejlődése lehetővé teszi több milliárd személyes adatpont elemzését, a mintázatok és egyensúlyzavarok kimutatását és személyre szabott eljárások kidolgozását az egészség minden területének javításához

Kvantum-számítástechnika, amivel felfoghatatlan mennyiségű biológiai információ dolgozható fel

Az eddigi tapasztalatok alapján az ilyen technológiai fejlesztések évtizedek alatt szivárognak le a mindennapokba és az orvosi gyakorlatba, de ma is rendelkezésre állnak azok az egyszerű és bizonyítottan hatékony módszerek a táplálkozás, az életmód, a viselkedés és a környezet átformálásához, amelyekkel jelentősen javítható az egészségünk.

A Cleveland Clinic részeként működik egyik intézményünk, a Functional Medicine, az egyik itteni páciensünk, Claire történetét olvasva talán meg fogsz lepődni, mi mindent lehet már ma is elérni. Claire hatvanhat évesen keresett fel minket. Súlyosan el volt hízva; annyira eltömődtek az artériái, hogy értágítót kellett behelyezni; szívproblémái voltak; magas volt a vérnyomása; zsírmájban szenvedett; a veséi alig működtek; és 2-es típusú diabéteszben szenvedett, rendszeresen inzulint kellett kapnia. A vérképe ijesztően festett, a legjobb úton volt egy szív- és veseátültetés felé. Döbbenetes mennyiségű gyógyszert szedett, csak az önrésze évi 20 000 dollárra rúgott. Csatlakozott a csoportunk programjához, és az addigi gyorsételek helyett áttért egy nagyon alacsony glikémiás terhelésű, rostokban gazdag, jó zsírokkal teli, fitotápanyagokban és növényekben gazdag étrendre és néhány vitamint kezdett szedni (multivitamin, halolaj és D-vitamin). Mindössze három nap alatt leállhatott az inzulinnal. Három hónap alatt abbahagyhatta a gyógyszerek szedését, és az értékei visszatértek a normális szintre (megszűntek a szívproblémák, a vese és a máj működése normalizálódott, a vérnyomás és a vércukor is visszatért az egészséges szintre). Egy év alatt 52 kilót fogyott, és életteli, aktív vezéregyéniséggé vált a közösségében.

Koplalás vagy szervátültetés nélkül.

A longevitás tudományának legújabb vívmányai nélkül, pusztán a funkcionális orvoslás egyszerű elveit alkalmazva elértük, hogy Claire teste elvégezze a szükséges javításokat, megújulást és regenerálódást csaknem hatvan év hanyagsága után. A testben el van tárolva az önjavítás képessége. Csupán meg kell teremtenünk a megfelelő feltételeket arra, hogy aktiváljuk a szervezet veleszületett gyógyító rendszereit.

Az öregedés kutatása és a sejtek megújítása terén elért eredményeket felhasználva nemcsak a betegség hatását leszünk képesek visszafordítani, hanem a molekulákat, sejteket és szöveteket állíthatjuk vissza egy korábbi, fiatalabb állapotukba. Az Örökké fiatalon bemutatja az alapelveket, amelyek már most alkalmazhatók, és ismerteti korunk legújabb felfedezéseit, amelyekkel meghosszabbíthatjuk az életünket. Ráadásul a közeljövő olyan áttörésekkel kecsegtet, amelyek jelentősen, a legmerészebb álmainkat is túlszárnyalva növelhetik az életünk minőségét és hosszát. Ezekről is szót ejtünk!

A Jaffa Kiadó könyveinek teljes választéka megvásárolható könyvesboltunkban:

1114 Budapest, Vásárhelyi Pál u. 10.

Elektronikus változat:

eKönyv Magyarország Kft.

www.ekonyv.hu

Készítette Ambrose Montanus

Felhasznált betűtípusok

Asap – SIL Open Font License

Noto Sans Symbols 2 – SIL Open Font License

Noto Serif – Apache License 2.0

Source Serif 4 – SIL Open Font License